Birinchi yarim yillikda O‘zbekistonga Rossiyadan $3,14 milliard yuborilgani ma’lum bo‘ldi

2013-yilning yanvar—iyun oylarida Rossiyadan MDH davlatlariga jismoniy shaxslar tomonidan 9,86 milliard dollar o‘tkazilgan. Bu o‘tgan yilning shu davriga nisbatan 22,3 foizga ko‘pdir, deya xabar bermoqda VestiFinance Rossiya banki tarqatgan ma’lumotga tayanib.

 Foto © strana-sovetov.com
Jismoniy shaxslarning pul o‘tkazmalari hajmi bo‘yicha MDH davlatlari orasida O‘zbekiston birinchi o‘rinni egallamoqda ($3,14 milliard). Keyingi pog‘onalarda Ukraina ($1,658 milliard), Tojikiston ($1,575 milliard), Moldaviya ($887 million) turibdi.
Yanvar—iyunda Rossiyadan Qirg‘izistonga 870 million, Qozog‘istonga 152 million, Turkmanistonga 14 million dollar jo‘natilganligi ma’lum qilingan.
Ta’kidlash joiz, 2012-yilda Rossiyadan MDH davlatlariga jismoniy shaxslar tomonidan jami 20,11 milliard dollar mablag‘ o‘tkazilgan. Shuni hisobga oladigan bo‘lsak, O‘zbekistonga 2013-yilning birinchi olti oyi davomida jo‘natilgan pul o‘tkazmalari 30 foizga oshgan. Bu ko‘rsatkich ham qolgan davlatlar orasida eng yuqoridir.
Federal migratsion xizmat rahbari Konstantin Romodanovskiyning ta’kidlashicha, ayni paytda Rossiyada qonuniy ravishda ishlayotgan chet el fuqarolari 1,8 million kishini tashkil etadi. Yana 3,5 million ishchi noqonuniy ravishda faoliyat yuritmoqda.